Vroue vir Afrikaans – Kuier se Kay Karriem gee haar lesers 'n stem - Afrikaans.com
Kuier se Kay Karriem gee haar lesers 'n stem
"Kuier wil nie die beste tydskrif in die wêreld wees nie … wel die gunsteling!" – Kay Karriem
Kuier is die vinnig groeiendste Afrikaanse tydskrif in Suid-Afrika en aan die stuur van sake is Kay Karriem, 'n dinamiese, plat-op-die-aarde gemeenskapsmens wat 'n verskil wil maak in haar lesers se lewens. Kuier is vir haar méér as 'n tydskrif … "dit is 'n statement". Dit is die eerste in sy soort en volgens Kay gee dit uiteindelik iets aan die bruin gemeenskap wat aan hulle behoort. "Dit het die medialandskap verander," sê sy. "Ons lesers neem eienaarskap, hul neem deel, hul woon ons geleenthede by en hulle help bemark." Hoe hou sy haar vinger op die pols? "Dis maklik," sê Kay. Ek skryf vir my vriendin, my ma, my suster … ek verstaan die dag-vir-dag uitdagings, die vreugde en die pyn." Kay glo Kuier lewer 'n diens en ag hul lesers na waarde. "Elke Kuier-leser is waardevol." Kay sê haar werk is meer as 'n inkomste. "Dit is 'n lewensmissie en ek en my span deel dit."
Sy beskryf haarself onlangs so in SARIE:
"Ek is nou nie eintlik 'n koekerige meisie nie, maar ek kan nie anders as om aan 'n hertzoggie in groepverband te dink nie, want oral waar 'n hertzoggie was, was 'n ystervarkie of dadelbolletjie nie ver agter nie. My ouma het ook nie sommer net vir die lekker hertzoggies en sy maters gemaak nie. As daai tertpannetjies uitgehaal word, het jy geweet iemand hou iewers 'n doop, 21st of troue. Veral die hertzoggies was 'n móét op elke koektafel en my mense vertel toe ek nog klein en ondeund was, het ek altyd die hertzoggies gegaps net sodat ek die konfyt kon aflek."